TPIPP ออกหุ้นกู้ 4 พันลบ.ขายนลท.ทั่วไป-สถาบัน 6-8 ส.ค.นำเงินปรับปรุงโรงไฟฟ้า-ทุนหมุนเวียน
TPIPP ออกหุ้นกู้ 4 พันลบ.ขายนลท.ทั่วไป-สถาบัน 6-8 ส.ค.นำเงินปรับปรุงโรงไฟฟ้า-ทุนหมุนเวียน
TPIPP ออกหุ้นกู้ 4 พันลบ.ขายนลท.ทั่วไป-สถาบัน 6-8 ส.ค.นำเงินปรับปรุงโรงไฟฟ้า-ทุนหมุนเวียน
26 ก.ค. 2562

บริษัท ทีพีไอ โพลีน เพาเวอร์ จำกัด (มหาชน) หรือ TPIPP เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2562 มูลค่าไม่เกิน 4,000 ล้านบาท แบ่งเป็นจำนวนเสนอขาย ไม่เกิน 3,000 ล้านบาท และหุ้นกู้สำรองเพื่อเสนอขายเพิ่มเติมไม่เกิน 1,000 ล้านบาท อายุ 3 ปี 3 เดือน ครบกำหนดไถ่ถอนปี พ.ศ.2565 มีอัตราดอกเบี้ยคงที่ร้อยละ 3.50 ต่อปี ชำระดอกเบี้ยทุก 3 เดือนตลอดอายุหุ้นกู้
โดยเสนอขายในกรณีทั่วไปต่อผู้ลงทุนทั่วไป และผู้ลงทุนสถาบัน ระยะเวลาเสนอขาย ระหว่างวันที่ 6-8 ส.ค.62 ผ่านธนาคารซีไอเอ็มบี ไทย เป็นผู้จัดการการจัดจำหน่ายหุ้นกู้
สำหรับอันดับความน่าเชื่อถือของหุ้นกู้อยู่ที่ “BBB+” แนวโน้มอันดับเครดิต “บวก” โดยบริษัท ทริสเรทติ้ง จำกัด เมื่อวันที่ 17 ก.ค.62
ทั้งนี้ บริษัทมีวัตถุประสงค์จะนำเงินที่ได้จากการขายหุ้นกู้ในครั้งนี้เพื่อลงทุนเพื่อปรับปรุงประสิทธิภาพโรงไฟฟ้าของบริษัทที่มีอยู่ 2,000 ล้านบาท และลงทุนโรงไฟฟ้าของบริษัทในอนาคต และ/หรือ ใช้เป็นเงินทุนหมุนเวียนในการดำเนินงานของบริษัทจำนวน 2,000 ล้านบาท ระยะเวลาที่ใช้ภายในปี 63